Propunere de REGULAMENT AL CONSILIULUI privind derogarea de la obligativitatea prezentării declarațiilor sumare de intrare și de ieșire pentru mărfurile din Uniune care sunt transportate prin coridorul Neum /* COM/2013/01 final - 2013/0003 (NLE) */





EXPUNERE DE MOTIVE 1. CONTEXTUL JURIDIC AL PROPUNERII Articolul 2 din Actul privind condițiile de aderare a Republicii Croația, precum și adaptările la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice (denumit în continuare „actul privind condițiile de aderare”) prevede că, începând de la data aderării, dispozițiile tratatelor și ale actelor adoptate de instituții înainte de aderare au caracter obligatoriu pentru Croația, în condițiile stabilite în tratatele și actele respective, precum și în actul privind condițiile de aderare. Conform articolului 43 din actul privind condițiile de aderare, Consiliul, hotărând cu majoritate calificată la propunerea Comisiei, stabilește condițiile în care se poate deroga de la obligativitatea prezentării declarației sumare de intrare sau de ieșire în ceea ce privește mărfurile care traversează coridorul Neum. Regulamentul (CE) nr. 648/2005 al Parlamentului European și al Consiliului din 13 aprilie 2005[1] a modificat Regulamentul (CEE) nr. 2913/92 al Consiliului din 12 octombrie 1992[2] de instituire a Codului Vamal Comunitar (denumit în continuare „Codul Vamal Comunitar”) în scopul introducerii unui temei juridic adecvat pentru analiza de risc. În conformitate cu articolul 36a alineatul (1) din Codul Vamal Comunitar, sub rezerva anumitor scutiri sau derogări prevăzute la articolul 181c din Regulamentul (CEE) nr. 2454/93 al Comisiei din 2 iulie 1993[3] (CCIP) de stabilire a unor dispoziții de aplicare a Regulamentului (CEE) nr. 2913/92 al Consiliului din 12 octombrie 1992 de instituire a Codului Vamal Comunitar, mărfurile introduse pe teritoriul vamal al Uniunii trebuie să facă obiectul unei declarații sumare („declarație sumară de intrare”). În conformitate cu articolul 182a alineatul (1) din Codul Vamal Comunitar și sub rezerva scutirilor sau derogărilor aplicabile în conformitate cu articolul 842a alineatele (3) și (4) din CCIP, în cazul mărfurilor care părăsesc temporar teritoriul vamal al UE fără a fi exportate, reexportate sau plasate sub regim de tranzit, este necesară o declarație sumară de ieșire. Conform articolului 36b alineatul (2) și articolului 182d alineatul (2) din Codul Vamal Comunitar, este necesară utilizarea tehnicilor de prelucrare electronică a datelor pentru depunerea declarațiilor sumare pentru a permite schimbul electronic de date între autoritățile vamale, astfel încât controalele vamale să fie bazate pe analize de risc utilizând sisteme automate, așa cum prevede articolul 13 din Codul Vamal Comunitar. 2. CORIDORUL NEUM Coridorul Neum este o parte a teritoriului Bosniei și Herțegovinei care permite accesul la coasta Mării Adriatice și care împarte teritoriul terestru al Croației în două părți, separând astfel zona din jurul orașului Dubrovnik de restul teritoriului țării. În prezent, șoseaua adriatică, drumul național D8 cu două benzi care trece prin coridorul Neum, este singura conexiune de transport terestru dintre zona Dubrovnik și restul teritoriului Croației. Secțiunea de drum aflată pe teritoriul Bosniei și Herțegovinei la Neum are o lungime de 9,25 km. Există două puncte de trecere a frontierei pe teritoriul Croației situate în coridorul Neum, la ambele capete ale drumului menționat. Acestea sunt Klek – Neum I, în partea de vest a coridorului Neum, și Zaton Doli - Neum II, în partea estică a coridorului Neum. Un vehicul parcurge distanța dintre cele două puncte în aproximativ 10 - 15 minute. Economia locală a zonei din jurul orașului Dubrovnik se concentrează în principal pe turism, activitate desfășurată în special de întreprinderi mici și mijlocii care depind de livrările de mărfuri de pe teritoriul principal al Croației, a căror valoare nu depășește de obicei 10 000 EUR pe lot transportat. În prezent, 89 % dintre mărfurile transportate prin coridorul Neum sunt mărfuri care au obținut statutul de mărfuri puse în liberă circulație în Croația. Acestea traversează coridorul însoțite de documente pe suport de hârtie echivalente cu documentul T2L, menționat la articolul 317 alineatul (2) din Regulamentul (CEE) nr. 2454/92. Autoritățile vamale din Croația stabilesc identitatea vehiculelor și a mărfurilor prin verificarea documentelor comerciale de însoțire înainte ca acestea să părăsească temporar teritoriul vamal al Croației. De asemenea, se efectuează verificări și controale vamale, după caz, la reintroducerea mărfurilor în țară după traversarea coridorului Neum. Capacitatea de a efectua controale vamale trebuie consolidată în momentul aderării Croației la UE. Aplicarea legislației vamale a UE de la data aderării Croației va presupune aplicarea formalităților vamale și efectuarea analizelor de risc și a controalelor în scopuri de siguranță și securitate, precum și transmiterea electronică a datelor și schimburi de informații electronice în acest scop. Acest lucru necesită investiții și eforturi semnificative în vederea asigurării unui cadru IT adecvat. Având în vedere circumstanțele specifice ale coridorului Neum, aplicarea acestor măsuri pare excesiv de împovărătoare și disproporționată. 3. ELEMENTELE JURIDICE ALE PROPUNERII În temeiul articolului 43 din Actul privind condițiile de aderare, Consiliul trebuie să adopte un act special pentru a stabili condițiile de derogare de la obligativitatea prezentării declarațiilor sumare de intrare/ieșire în ceea ce privește mărfurile care sunt transportate prin coridorul Neum. În conformitate cu poziția comună a Uniunii Europene pe această temă[4], derogările de la prezentarea declarațiilor sumare de intrare și de ieșire se aplică în următoarele condiții: – mărfurile au statut comunitar, – mărfurile sunt însoțite de documente comerciale (facturi sau documente de transport) care ar trebui să conțină cel puțin datele prevăzute la articolul 317 alineatul (2) din CCIP, precum și valoarea totală a mărfurilor, – valoarea totală a mărfurilor transportate de un vehicul nu trebuie să depășească 10 000 EUR, – documentul respectiv trebuie să fie aprobat de către autoritățile vamale din Croația la ieșirea mărfurilor și să i se aplice marcaje oficiale (semnătură, ștampile, data și ora ieșirii), – atunci când se consideră necesar, la ieșirea din Croația, loturile sau mijloacele de transport sunt sigilate corespunzător, – în momentul reintrării pe teritoriul Croației, autoritățile vamale verifică documentele, timpul petrecut pentru traversarea coridorului, sigiliile (în cazul în care există) și mărfurile (dacă este cazul). Aplicarea acestor derogări nu aduce atingere obligației de a efectua analize de risc și controale în scopuri de siguranță și securitate, de a face schimb de informații în materie de riscuri în conformitate cu articolul 4g alineatul (2) din CCIP și de a lua măsuri adecvate în caz de nereguli. Croația trebuie să furnizeze Comisiei dovezi suficiente că regimul aplicat de autoritățile vamale este echivalent cu standardele pentru analiza de risc prevăzute în legislația vamală a UE. Pe lângă schimburile de informații în materie de riscuri menționate anterior, Croația trebuie să informeze în mod regulat Comisia, conform procedurilor convenite incluse în cadrul comun de gestionare a riscurilor, cu privire la neregulile constatate și, după caz, cu privire la măsurile care au fost adoptate ulterior. În termen de doi ani de la data aderării trebuie prevăzută o revizuire, menită să verifice aplicarea corectă a acestui regim. Dacă este cazul, hotărând pe baza unei propuneri din partea Comisiei, Consiliul va modifica sau va pune capăt acest regim. 2013/0003 (NLE) Propunere de REGULAMENT AL CONSILIULUI privind derogarea de la obligativitatea prezentării declarațiilor sumare de intrare și de ieșire pentru mărfurile din Uniune care sunt transportate prin coridorul Neum CONSILIUL UNIUNII EUROPENE, având în vedere Tratatul de aderare a Croației, în special articolul 3 alineatul (4), având în vedere Actul privind condițiile de aderare a Croației, în special articolul 43, având în vedere propunerea Comisiei Europene, întrucât: (1) La 9 decembrie 2011, statele membre ale Uniunii și Croația au semnat Tratatul privind aderarea Republicii Croația la Uniunea Europeană („Tratatul de aderare”). În temeiul articolului 3 alineatul (3) din Tratatul de aderare, acesta trebuie să intre în vigoare la 1 iulie 2013, cu condiția ca toate instrumentele de ratificare să fi fost depuse până la acea dată. (2) În conformitate cu articolul 2 din Actul privind condițiile de aderare a Republicii Croația, precum și adaptările la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice (denumit în continuare „actul privind condițiile de aderare”), începând de la data aderării, dispozițiile tratatelor și ale actelor adoptate de instituții înainte de aderare au caracter obligatoriu pentru Croația, în condițiile stabilite în tratatele respective, precum și în actul privind condițiile de aderare. (3) Teritoriul Neum („coridorul Neum”) este un loc prin care teritoriul Bosniei și Herțegovinei ajunge la coasta Mării Adriatice, separând astfel zona Dubrovnik de restul teritoriului Croației. Turismul este extrem de important pentru economia locală, reprezentată de întreprinderi mici și mijlocii dependente de livrările din restul teritoriului Croației. Valoarea acestor livrări nu depășește, în mod obișnuit, suma de 10 000 EUR pe fiecare lot, iar 89 % din aceste mărfuri au statutul de mărfuri aflate în liberă circulație pe teritoriul Croației. (4) Conform articolului 43 din actul privind condițiile de aderare, Consiliul, hotărând cu majoritate calificată la propunerea Comisiei, stabilește condițiile în care se poate deroga de la obligativitatea prezentării declarației sumare de intrare sau de ieșire în ceea ce privește mărfurile din Uniune care traversează coridorul Neum. (5) În conformitate cu articolul 36a alineatul (1) și cu articolul 182a alineatul (1) din Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar[5] (denumit în continuare „Codul Vamal Comunitar”), mărfurile care intră pe teritoriul vamal al Uniunii sau care îl părăsesc trebuie să fie însoțite de o declarație sumară depusă în prealabil în format electronic care să conțină datele necesare pentru efectuarea analizei de risc. (6) Având în vedere caracteristicile specifice ale economiei locale, este necesar să se prevadă derogări de la obligația de a prezenta declarații sumare de intrare și de ieșire pentru mărfurile din Uniune care traversează coridorul Neum. (7) Autoritățile vamale trebuie să efectueze analize de risc și controale vamale de securitate eficiente pe baza datelor conținute de factură și de documentele de transport care însoțesc mărfurile. (8) Regimul curent derogă de la principiul prezentării datelor referitoare la siguranță și securitate înainte de sosire, în format electronic, instituit în temeiul Codului Vamal Comunitar. Pentru a garanta efectuarea unor analize de risc și a unor controale eficace și eficiente în scopul siguranței și securității, Croația trebuie să se asigure că punctele de trecere a frontierei din coridorul Neum dispun de resursele umane, echipamentele și dispozitivele de control necesare. (9) În cazul în care se constată că un lot nu îndeplinește cerințele prezentului regulament, reintrarea acestuia pe teritoriul Croației nu trebuie autorizată, cu excepția cazului în care a fost efectuată o evaluare a riscurilor implicate și s-au adoptat măsuri eficiente și specifice, bazate pe o analiză de risc. (10) Pe lângă schimburile de informații în scopul garantării siguranței și securității, conform prevederii de la articolul 4g alineatul (2) din Regulamentul (CEE) nr. 2454/92, Croația trebuie să informeze periodic Comisia, conform procedurilor din cadrul comun de gestionare a riscurilor, cu privire la neregulile constatate și, după caz, cu privire la măsurile care au fost adoptate ulterior referitoare la transportul mărfurilor prin coridorul Neum. (11) În termen de doi ani de la data aderării, trebuie efectuată o evaluare menită să verifice aplicarea corectă a prezentului regulament, ADOPTĂ PREZENTUL REGULAMENT: Articolul 1 Obiect și domeniu de aplicare Prezentul regulament stabilește normele în temeiul cărora: (a) mărfurile din Uniune care părăsesc teritoriul Croației pentru a traversa coridorul Neum sunt scutite de obligativitatea prezentării unei declarații sumare de ieșire; (b) mărfurile din Uniune care reintră pe teritoriul Croației după ce au traversat coridorul Neum sunt scutite de obligativitatea prezentării unei declarații sumare de intrare. Articolul 2 Definiții În sensul prezentului regulament se aplică următoarele definiții: (1) „mărfuri din Uniune” înseamnă mărfurile definite la articolul 4 alineatul (7) din Codul Vamal Comunitar; (2) „zona Dubrovnik” înseamnă regiunea administrativă Dubrovnik instituită în conformitate cu legislația națională din Croația; (3) „teritoriul principal al Croației” înseamnă teritoriul Croației, cu excepția zonei Dubrovnik; (4) „coridorul Neum” înseamnă suprafața care face parte din teritoriul Bosniei și Herțegovinei și care separă zona Dubrovnik de teritoriul principal al Croației; (5) „autorități vamale” înseamnă autoritățile vamale din Croația de la punctele de trecere a frontierei de ieșire și de reintrare aflate la capetele coridorului Neum; (6) „ieșire” înseamnă ieșirea mărfurilor, fie dinspre zona Dubrovnik către teritoriul principal al Croației prin coridorul Neum, fie de pe teritoriul principal al Croației înspre zona Dubrovnik prin coridorul Neum; (7) „reintrare” înseamnă intrarea mărfurilor în zona Dubrovnik dinspre teritoriul principal al Croației prin coridorul Neum sau în teritoriului principal al Croației dinspre zona Dubrovnik prin coridorul Neum. Articolul 3 Derogare de la obligația de a depune o declarație sumară de intrare sau de ieșire 1. Nu este necesară depunerea unei declarații sumare de ieșire pentru mărfurile din Uniune la ieșirea acestora. 2. Nu este necesară depunerea unei declarații sumare de intrare pentru mărfurile din Uniune la reintrarea lor. Articolul 4 Condițiile de aplicare a derogării Articolul 3 se aplică dacă sunt îndeplinite următoarele condiții: (a) Valoarea totală a fiecărui lot de mărfuri din Uniune care traversează coridorul Neum nu depășește suma de 10 000 EUR sau suma echivalentă în moneda locală; (b) Mărfurile menționate la prezentul alineatul litera (a) sunt însoțite de facturi sau de documente de transport care: i) conțin cel puțin informațiile menționate la articolul 317 alineatul (2) primul paragraf din Regulamentul (CEE) nr. 2454/93[6], precum și valoarea totală a mărfurilor; ii) poartă marcajele oficiale aplicate de autoritățile vamale la ieșire; iii) sunt prezentate autorităților vamale spre verificare în momentul reintrării. Articolul 5 Controale vamale 1. Analiza de risc asociată controalelor vamale aplicate mărfurilor din Uniune care traversează coridorul Neum poate fi efectuată de către autoritățile vamale prin alte mijloace decât tehnicile de prelucrare automată a datelor. 2. Croația se asigură că punctele de trecere a frontierei la ieșirea de pe teritoriul său și la reintrarea pe teritoriul său a mărfurilor transportate prin coridorul Neum dispun de toate resursele, echipamentele, instalațiile de control și capacitățile necesare pentru a pune în aplicare prezentul regulament de la data aderării sale. 3. La ieșire, autoritățile vamale trebuie: (a) să stabilească o limită de timp pentru transportul mărfurilor din Uniune prin coridorul Neum; (b) să indice limita de timp împreună cu data avizării facturii sau a documentului de transport astfel cum se menționează la articolul 4 litera (b) punctul ii); (c) în cazul în care consideră necesar acest lucru, să sigileze spațiul în care se găsesc mărfurile sau fiecare ambalaj individual cu mărfuri care urmează să fie transportate prin coridorul Neum. 4. În momentul reintrării, autoritățile vamale trebuie: (a) să efectueze analiza de risc în principal în scopuri de securitate și siguranță; (b) să verifice facturile sau documentele de transport care însoțesc mărfurile; (c) să verifice respectarea limitei de timp menționate la articolul 5 alineatul (3) litera (a); (d) să verifice integritatea sigiliilor, dacă au fost aplicate în conformitate cu articolul 5 alineatul (3) litera (c); (e) dacă este cazul, să verifice fizic mărfurile; (f) să înlăture sigiliile, dacă este cazul. 5. În cazul în care autoritățile vamale stabilesc că nu a fost respectată o cerință prevăzută în prezentul regulament, acestea permit reintrarea unui astfel de transport dacă: (a) a fost efectuată o analiză de risc eficace; (b) pe baza analizei menționate la litera (a), autoritățile vamale au adoptat măsuri eficace care vizează în mod specific să prevină riscurile legate de siguranță și securitate. Articolul 6 Informare Croația informează Comisia cu privire la orice nereguli constatate în legătură cu aplicarea prezentului regulament și transmite acesteia măsurile concrete care au fost luate pentru a remedia neregulile respective în termen de cel mult două luni de la intrarea în vigoare a prezentului regulament și cel târziu la data de 1 martie 2014. Articolul 7 Raport Comisia prezintă Consiliului un raport de evaluare a aplicării normelor prevăzute în prezentul regulament, cel târziu în termen de doi ani de la aderarea Croației. Articolul 8 Intrarea în vigoare Prezentul regulament intră în vigoare la 1 iulie 2013, sub rezerva intrării în vigoare a Tratatului de aderare. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu Președintele [1] JO L 117, 4.5.2005, p. 13. [2] JO L 302, 19.10.1992, p. 1. [3] JO L 253, 11.10.1993, p. 1. [4] Documentul 12133/11 al Consiliului din 28 iunie 2011. [5] JO L 302, 19.10.1992, p. 1. [6] JO L 253, 11.10.1993, p. 1.